
Af dette værk foreligger samtidig en tysk udgave. 



PERSONERNE 



Arthur Høier, ingeniør. 

Gunhild, hans kone. 

Grimsgård, doktor. 

Frk. Jordan, en veninde af Gunhilds moder. 

Brita, pige hos ingeniørens. 

En vagabond. 

MOSJØEN. 

Handlingen foregår hos ingeniørens, i en vogterbolig ved 
et jernbaneanlæg. 



SCENEN 



En rummelig, umalet bjælkestue med dør ud tilvenstre 
(for tilskuerne). En anden dør på den modsatte væg fører ud 
til kjøkkenet. Det eneste og meget brede vindu er på bag- 
gnindsvæggen. Midt i stuen ingeniørens vældige egetræs arbeids- 
bord med kartruller, tegnesager og bøger. Pianoforte i en 
krog. Ovnen er på samme væg som døren til kjøkkenet. Siv- 
planter og høstløv er smagfuldt arrangeret rundt billeder på 
væggene. 

Det er en eftermiddag i begyndelsen af oktober. 

FØRSTE SCENE. 

GUNHILD. INGENIØREN. Frk. JORDAN. 
GRIMSGÅRD. PIGEN. 

(Man bryder op fra middagsbordet. Herrerne tænder sine cigarer.) 

Gunhild. 
Tak for mad, vennen min. 

Ingeniøren. 
Tak for maden, Gunhild. 

Grimsgård. 

For at komme tilbage til dette, frue : jeg har 
slet ikke sagt, at jeg ikke høiagter Arthurs fin- 

følelse ligeoverfor sji?i-ørfeten. Jeg synes, det er 
pent, meget pent af ham — 

Ingeniøren. 
Kjære ven, vi skal tage os et parti schack 
og ikke tale mere om det dumme vrøvl. 

Grimsgård. 
— meget pent er det af ham, at han ikke 
har hjærte til at plage fisken ved at trække den 
ind efter en angel. 

Gunhild. 
De kan gjerne tage Deres ord tilbage. Jeg 
vilde aldrig have tilgivet Dem, om De for alvor 
havde påstået, at Arthurs ulyst til at pine dyrene 
ikke var andet end nervøsitet. 

Ingeniøren. 
Så, lille Gunhild, han har jo ret. Det er jo 
en slags nervøsitet. 

Gunhild. 
Fy skamme dig! Er det nervøsitet! Er det 
ikke, fordi du et så deilig, kanske! 

Grimsgård. 
Jeg har jo ikke sagt, at han ikke er deilig. 
Han har til og med i meget kort tid, i nogle uger 
kun, forbedret sig henimod grænsen af det ideale. 

GUNHILP. 

Der er aldrig et alvorligt ord i Dem, Grims- 
gård. De er bleven så ækkel. Bryd dig bare ikke 
om ham, Arthur. 



Ingeniøren. 
Jeg er sikker på, at ungen nu ligger og 

brøler. 

Gunhild. 

Fy skamme dig, Arthur! « Ungen » — ! «brø- 
ler»! Lille søde barnet vort kalder du «ungen»! 

Frk. Jordan 

(der har korket flaskerne og stillet et par fade pi en brikke). 

Nu skal jeg straks se op til barnet, Gunhild. 

Brita 

(kommer fra kjøkkenet). 

Skal jeg bære af bordet.^ 

Frk. Jordan. 
Nei, først skal du gå op med mad til dok- 
torens folk. Kom nu, du skal ned i kjælderen 
og hente to flasker øl. 

(De går.) 

Grimsgård. 
Jeg forstår egentlig ikke, hvordan Arthur tør 
spadsere ude i haven eller bortover stien. Han 
ved da vel, at han for hvert et skridt kværker en 
myre eller et andet insekt. 

Gunhild. 

Skal jeg fortælle ham om det med sneglen 

igår, Arthur.? 

Ingeniøren. 

Tøv, lille ven. Du er så forskruet. Jeg har 

jo sagt dig, at jeg i disse dage er i høieste grad 

overanstrængt. 

Grimsgård. 
Å, lad os få sneglen, frue. 

Gunhild. 
Igår, da han kom hjem, tog jeg imod ham 
nede ved nøstet. Vi gik sammen opover. Midt 
på en sten ligger der en styg sort snegl, som 
Arthur vipser udfor med målestangen. Vi kommer 
op, og jeg tænker bare på middagen. Men da 
jeg skal melde, at den er færdig — 

Ingeniøren. 
At dette kan være dig nogen fornøielse, 

Gunhild! 

Gunhild. 

— er han ingensteds at finde. Endelig går 
jeg ned på linien og ser udfor. Ved De: nede 
i bakken, nede ved stenen ligger Arthur på knæ 
og søger efter sneglen. Han tror, at han kan 
have såret den med målespydet, og at den nu 

ligger og pines. 

Grimsgård. 

Det var fanden. 

Gunhild. 
Fy Arthur, nu drikker du det andet glas 
konjak lige efter middagen. 

Ingeniøren. 
Du har, for rigtig at lade dem forstå min 
deilighed, fortalt dem om mit forhold til fisken 
og sneglen. Hvorfor så ikke også anføre min 
ømhed for konjakken. 

Gunhild. 
Jeg tror, du er sint, Arthur. 

Ingeniøren. 

Ikke på nogen måde, Gunhild. Men sålænge 
jeg nat og dag tumler med disse logaritmer og 
kurver i anledning af denne forbandede tunnel, 
som må og skal være udstukket til i næste uge, 
sålænge er jeg lidt nervøs og har som følge deraf 
måske mine små svagheder, som du gjerne kan 
lade ifred. 

Gunhild. 

Jeg tror nu, at der, foruden alt det stræv 
med tunnelen, er noget, du går omkring og 
ærgrer dig over. 

Ingeniøren. 
Nu skal vi høre! 

Gunhild. 

De ved, at jernbaneinspektionen var her for 
et par uger siden. Da var der tale om, at man 
længere ude i fjorden kanske blev nødt til at rive 
ned en hel mur, fordi at de nivellementer, som 
Arthur havde gjort for tre år siden derude, og 
som man havde stolet på, havde vist sig at være 
feilagtige. Der ligger nok hunden begraven, 
Arthur. 

Ingeniøren. 

Ja, det var lidt kjedelig. Men sådant kan 
hænde den bedste. 

Grimsgård. 
Skjønte jeg ikke igår, at der var noget galt 

fat med ham. 

Gunhild. 

Var du, Arthur, indom Brudvig igår. Det 
har du ikke fortalt mig. 

Ingeniøren. 
Det manglede bare, jeg skulde forklare dig 
hvert skridt, jeg gjorde. 

Frk. Jordan 

(kommer). 

Nu er Brita færdig til at gå med maden, 

Grimsgård. Skal hun ikke sige til folkene, at de 

kan trække båden ind i nøstet og slå sig til ro 

deroppe i nat.? 

Grimsgård. 

Nei tak, frøken, jeg må nok afsted. 

Frk. Jordan. 
Så siger hun altså, at de skal være klar til 
klokken syv, som bestemt? 

Grimsgård. 
Ja tak, frøken. 

Frk. Jordan. 

Jeg har set til barnet, Gunhild mor. Han 

sover endnu. 

Gunhild. 

Tak, tante. 

(Frk. Jordan gar.) 



Ingeniøren. 
Du får ikke lov at reise, kjære ven. Baro- 
meteret falder. Kanske bliver det uveir. Du 
kjender kastevindene på fjorden. 

Grimsgård. 
Men sæt nu, at i mellemtiden nogen skulde 
få brug for mig. F. eks. løitnantens. Så måtte 
de sende sit bud gjennem kastevindene. 

Gunhild. 
Ja ved du, Arthur: Grimsgård siger, at fru 
Kreftings tæring er gået over til galopperende. 
Du har været indom Brudvig igår, og ingenting 
fortalt mig om det? 



Ingneiøren. 
Hvad skulde det nytte at fortælle det? Hun 
er jo din veninde, og du ved, at sålænge du 
giver barnet, skal du skånes for alt ubehageligt. 

Gunhild. 
Ja ja, søde Arthur, så var det jo snilt af dig 
da, ingenting at sige. 

Ingeniøren. 
Nå, så forfærdeligt farligt er det nu vel ikke 
med hende. Bliv nu her iaften, kjære ven. Gun- 
hilcl kommer ned og spiller for os, ikke sandt? 
Så snart du er færdig med barnet? 



Grimsgård. 
Før var han altid glad, når vi strøg vor vei. 
Nuv er det, som om hans kone ikke var ham sel- 
skab nok. 

Gunhild. 

Husk, vi er gamle ægtefolk. Vi har været 
gift i over et år. Men nu må jeg op til mit lille 
deilige barn. 

(Hun går mod kjøkkendøren.) 

Ingeniøren 

(knibser med fingrene i luften). 

Det er sandt! Nu har jeg glemt at sige det 

til assistenterne! 

Gunhild. 

Hvad er det, vennen min. Jeg skal gjerne — 

Ingeniøren. 
Nei gå blot ovenpå, du barn. Jeg springer 
hurtigt op på gården. (Gunhild går.) Å, undskyld mig 
et øieblik, kjære ven. 

Grimsgård. 
Vær snar da, jeg har ikke lyst til at sidde 
her alene. 

ANDEN SCENE. 

GRIMSGÅRD. GUNHILD. 

Gunhild. 

Det er sandt, Grimsgård (lader som om hun studser): 

Er Arthur allerede gået? 

Grimsgård 

(peger ud vinduet). 

Der går manden. 

Gunhild. 
Er det umuligt for Dem at blive her iaften.^ 

Grimsgård. 
Jeg tror nok, at jeg må reise, frue. Det er 
lang vei, og der kunde komme noget på — 

Gunhild. 
Så vilde jeg bare sige Dem farvel, før jeg 
går op til lille Arthur. 

Grimsgård. 
De kommer vel ned igjen? 

Gunhild. 

Der er så meget styr med ham, når han 

først vågner. Han skal spise, og bagefter skal 

han bades, det tager lang tid. Smiler De? 

Hvorfor? 

' Grimsgård. 

Jeg kom blot til at erindre mig Arthurs jubel 
isommer, da det lille barn kom til verden. Veksel- 
vis stod han og græd og vekselvis omfavnede 
han (regner på fingrene) jordemoderen, frk. Jordan, Deres 
moder, altså sin svigermoder og mig. 

Gunhild. 
Ja ja. Men — altså: bring fru Krefting de 
kjærligste hilsener fra alle her. Sig hende noget, 
som gjør hende godt. Lad hende frem for alt 

ikke tro, at vi har været ligegyldige, som vi 
virkelig har været. Det var stygt af Arthur, hvis 
han ikke har set indom til dem igår. 

Grimsgård. 
Jeg syntes også, det var rart. Men han 
sagde, at middagen ventede på ham hjemme 
klokken fem, derfor var han også blot nogle 
minutter hos mig. 

Gunhild. 
Forklar hende, at jeg i den senere tid flere 
gange har gjort mig færdig til at reise did, men 
at jeg i sidste øieblik ikke har turdet lade barnet 
være alene tilbage. Og at det har været for koldt 
til at tage den små med. Sig, hvad De vil, bare 
De kan bringe hende nogen trøst. 

Grimsgård. 
Jeg forstår Dem, frue. 

Gunhild. 
Gud, hvor det må være forfærdeligt at dø, 
når man véd, at mand og børn bliver tilbage i 
denne skidne verden. 

Grimsgård. 
Jeg ved ikke, hvad jeg skal sige — : det be- 
tragtes ialmindelighed som en fordel at kunne 
udånde i kjærlige arme. 

Gunhild. 
Hvis man kjender verden og ved, hvordan 
menneskene er — nei, Grimsgård! Tænk Dem: 

være ung som hun er, trods de fire børn, og at 
elske ham, som hun gjør og sige til sig selv: om 
et år eller to græder han ikke længere over mig. 
Da sværger han den samme kjærlighed til en 
anden kvinde lige så varmt, som han for få år 
siden svor den til mig. 

Grimsgård. 
Jeg har ikke vidst før idag, at man også her 
på gården går omkring og tænker på de tunge ting. 

Gunhild. 
Det er også først nu, vi begynder at blive 
voksne mennesker. 

Grimsgård. 
Tidligere var det at komme hid ensbetydende 
med at glemme al jammer. Arthur lo og bar 
sig som en gutunge. De, frue, fortryllede os med 
Deres latter. Nu maner De den ensomme, eneste 
gjæst til dyb eftertanke, og Arthur, han virker 
melankolsk som en hotelvært i et tomt hotel. 

Gunhild. 
Hvorfra har fru Krefting fået denne oplys- 
ning, som har påskyndet sygdommen? 

Grimsgård. 

Oplysning? 

Gunhild. 

Ja, om at Krefting har benyttet sig af sin 

kristianiatur for et par uger siden til at være 

hende utro. 

Grimsgård. 

Hm. Har Arthur fortalt Dem? 

« 

Gunhild. 
De hørte jo netop, han har ikke sagt mig et 
ord om, at han har været indom Brudvig. 

Grimsgård. 
Da forstår jeg ikke, hvorledes De, frue, på 
dette øde næs har kunnet — 

Gunhild. ^ 

Samme dag, som løitnanten kom fra Kristi- 
ania, var han her for at få nogle karter af Arthur. 

Grimsgård. 

Og så — ? 

Gunhild. 

Det kan være det samme hvorledes, — men 

jeg kom til at høre noget, så jeg skjønte, at han 

havde været utro derinde, og det til og med med 

en fraskilt frue. 

Grimsgård. 

Ganske rigtig, men — ? 

Gunhild. 
Da De idag fortalte dette om fru Krefting, 
skjønte jeg, at hun måtte have fået noget at vide. 
Men hvordan? Det interesserer mig. 

Grimsgård. 
Det er ligefrem. Løitnanten er som bekjendt 
dum. Han har naturligvis opført sig som et fæ 

i Kristiania. Han har glemt at fortælle sit be- 
kjendtskab, at han ikke var ledig. Han har 
glemt at betro hende, at han havde et hjem med 
fire børn og en sengeliggende hustru. 

GUNLILD. 

Jeg fatter ikke, at han kan leve! At han ikke 
gjemmer sig dybt under jorden! 

Grimsgård. 
Men sin adresse har han ikke glemt at op- 
give. Følgelig arriverer der nogle dage efter hans 
hjemkomst et brev med dameskrift på rosenrødt 
papir. Duftende, Hvilken kvinde i hendes stilling 
vilde have kunnet modstå at bryde det? Han lå 
ude på fjorden og fiskede og lod sin båd gynge 
af bølgerne fra postskibet. 

Gunhild. 
Men hvordan er hun mod ham efter dette? 

Grimsgård. 
De store sorger anklager ikke, som min ven 
Musset siger. De spotter ikke, de hyler ikke mod 
himlen, men de lytter i taushed. Hun sørger, det 
gjør hun, men sørger mildt som måneskinnet om 
natten. Hun smiler til ham og klapper ham ømt, 
således som han selv klapper deres børn, mens 
han med gråden i halsen lister omkring på tå. 

Gunhild. 
Jeg tror, jeg vilde have skudt ham med 
denne her. 

(Hun griber en revolver fra ingeniørens arbeidsbord.) 

Grimsgård. 
Det lange sygeleie har lært hende resignation. 
Hun forstår jo nok altid, at en mand, hvis hustru 
ikke længere kan være nogen hustru for ham, 
kan falde i fristelse. 

Gunhild. 
Hør Grimsgård: hvis tante skulde komme 
ind, må vi lade som om vi taler om teater eller 
maskebal. Hun skal snart reise ind til byen, og 
jeg vil ikke, hun skal kunne sige til mamma, at 
jeg har det trist. 

Grimsgård. 
Det er da vel ikke alvor, at De har det 
trist? lalfald ikke længere end til Arthur er færdig 
med dette tunnelarbeide og som følge deraf atter 
er bleven menneske.? 

Gunhild. 
Jo jo, Grimsgård. 

Grimsgård. 

Snak, frue. 

Gunhild. 

Jo jo, Grimsgård. Det er sikkert noget andet 

end disse tunnelarbeider, Arthur går omkring og 

plager sig med. De er hans ven. Ved De ikke, 

hvad det er for noget.? 

Grimsgård. 
Nu begynder jeg at blive spændt. Det er 
altså heller ikke den lille reprimande af inspek- 
tionen. 

Gunhild. 

Det var slettens ingen ting at tage sig nær 
af. Men tante Jordan har jeg fået indbildt, at 
det er derover, han græmmer sig. Og så De 
ikke, hvor han blev. lettet idag, da jeg sagde ham, 
at også jeg troede, at det var der, hunden lå 
begraven. Sig mig, Grimsgård, aner De ikke, 
hvad det virkelig gjælder? 

Grimsgård. 
Ved gud, frue — 

Gunhild. 

De lader, som om det ikke er Dem det 

ringeste påfaldende, at han har forandret sig så 

stærkt i den sidste tid. Så De ikke, at han drak 

to store glas efter hinanden — det så ud, som 

om han måtte styrke sig for at kunne bevare 

fatningen. 

Grimsgård. 

De bliver mig virkelig ny, frue. Og De tog 

begge hans drammer på den gemytligste måde! 

Gunhild. 
Ja ja ja. Men det var også af beregning. 

Grimsgård. 
Jeg forstår ikke, hvad her kan være igjære. 
Mellem Arthur og Dem, det eneste lykkelige 

ægteskab, jeg tror at have oplevet, skulde det 
være kommen derhen, at — 

Gunhild. 
Lagde De ikke mærke til ham, da vi kom 
ind på kapitlet om løitnanten? 

Grimsgård. 

Nei. 

Gunhild. 

Så? Jeg syntes, han blev så rar. 

Grimsgård. 
De sætter Arthurs tristhed i forbindelse med 
hans og løitnantens samtale den aften? De, som 
påhørte samtalen, må da vel bedre end jeg kunne 
gjætte, hvad det dreier sig om? 

Gunhild. 
Den smule, jeg kom til at høre, angik kun 
dette fruentimmer — hvad hed nu hun? 

Grimsgård. 
Fru Mosjøen. 

Gunhild. 
— angik altså kun denne fru Mosjøen, og 

hende kjender jo Arthur slet ikke. 

« 

Grimsgård. 
Jo, at han kjender hende, ved jeg. 

Gunhild. 
Hvad! 



Grimsgård. 
Nei nei nei, frue, ikke på den måde som 
løjtnanten. De tror da vel ikke om Arthur, at 

han — ! 

Gunhild. 

Hvordan ved De, at han kjender hende? 

Grimsgård. 
Arthur var for tre år siden en tur oppe i 
Nordland for at se på Ofotenbanen. Hans ven, 
adjunkt Mosjøen, bosat i Tromsø, holdt just i de 
dage bryllup med sin elskede. 

Gunhild. 

Ja så. 

Grimsgård. 

Ja, hvad var naturligere end, at Arthur reiste 
op til dem, når han nu engang var på de kanter, 
og blev hos dem nogle dage. 

Gunhild. 
Det har han aldrig fortalt mig. 

Grimsgård. 
Skulde han da fortælle Dem om hvert bryllup 
eller hver barnedåb, han kan have været med 

til i sit liv? 

Gunhild. 

A nei, det er jo bare noget tøv af mig. Lad 
os ikke tale mere om det. Når jeg ved, at 
Arthur er Mosjøens ven, forstår jeg så godt, at 
han kan tage sig nær af, at hun er falden så 

dybt. — Hvad skal det betyde, at De smiler^ 

Grimsgård ? 

Grimsgård. 

Jeg forstår ikke, hvad det skal tjene til at gå 

over elven efter vand. Det ligetilleste måtte vel 

være at gå til manden selv og sige: har du 

gjort noget galt, gamle dreng, så ud med sproget, 

for at du kan få min tilgivelse. 

Gunhild 

(inderligt). 

De må ikke gjøre nar af mig, fordi jeg er 
kommen til at blotte mig ligeoverfor Dem. Jeg 
er nervøs, Grimsgård. Jeg har været så ulykkelig 
lige siden den aften, løitnanten var her, fordi jeg 
har troet, at Arthur ikke længere var glad i mig. 

Grimsgård. 
Den frygt tror jeg. De kunde spare Dem 
for, lille frue. De har al magt over manden. 
Hvis De har grund til at antage, at han har 
hemmeligheder for Dem, behøver De jo bare at 
komme med et par antydninger, og han ligger 
straks på knæ i bekjendelsernes støv. 

Gunhild. 
Aldrig, Grimsgård. Ja, nu er jeg jo altså 
ganske tryg. Men jeg sætter, at han havde gået 
omkring og græmmet sig over en eller anden 
synd. Skulde han blot få den svageste anelse 
om, at jeg var på sporet, vilde han blive trodsig 
og mure sig ind i sig selv, akkurat som en snegl. 

Skjønt han er så deilig, er han forfærdelig selv- 
god og hovmodig. 

Grimsgård. 

Sig mig, hvorfor fordrer De ikke den plads 
i forbindelsen, som tilkommer Dem? De er jo 
intrigant, klog, praktisk — og alligevel kan De 
bekvemme Dem til at lade, som om De beundrer 
hans vrøvlede betænkeligheder ved at fiske fisk, 
f. eks. 

Gunhild. 

Han liker mig nu bedst således. Han er 
mest forelsket i mig, når jeg er rigtig barnslig. 

o 

A gud, hvis han skulde forstå — ! 

Grimsgård. 
Hvad forstå? 

Frk. Jordan 

(kommer). 

Han ligger og skriger i vilden sky, Gunhild. 

Gunhild. 
Å, stakkars, søde barnet mit! Å, vær så 
snil, tante, at holde doktoren med selskab, til 
Arthur kommer ned igjen. Jeg sidder netop her 
og skryder af barnet vort, og det kjeder han sig 
vist frygteligt over. 

TREDIE SCENE. 

GRIMSGÅRD. Frk. JORDAN. 

Frk. Jordan. 
Jeg har ikke vidst, at Arthur er gået bort. 

Grimsgård. 
Han skulde op på gården et øieblik, syntes 
jeg, han sagde, for at give assistenterne en ordre. 

Frk. Jordan. 
Så kommer han vel snart. Nu hører jeg 
nogen. (Hun går og åbner kjøkkendøren.) Er det dig, Brita. 
Å, bring kaffen ind, du. Den står færdig der på 
apparatet. (Tii Grimsgård.) Er det længe siden, Ar- 
thur gik? 

Grimsgård. 

Å nei. 

Frk. Jordan 

(til pigen, der kommer med kaffen). 

Skulde ingeniøren straks komme ned igjen? 

Brita. 
Ingeniøren — ? 

Frk. Jordan. 
Var han ikke oppe på gården? 

Brita. 
Nei, der var han vel ikke? 

Frk. Jordan. 
Nå, så er han formodentlig gået ned til 
nøstet. Tak, Brita, nu får du selv gå ud og 

spise. (Pigen går.) Scf Dc, Grimsgård, han er ikke 

deroppe. 

Grimsgård. 

Så? Han gik ialfald stien bortover. 

Frk. Jordan. 
Da har han altså fulgt den kun sålænge, han 
vidste, at han kunde ses fra vinduet her. Siden 
er han sandsynligvis gået ret bortover fjeldsiden 
og sidder nu på en eller anden fjeldknaus og 
stirrer ned på fjorden. 

Grimsgård. ^ 

Har Arthur — ? Hvad skulde det tjene til? 

Frk. Jordan. 
Nu, mens Gunhild er oppe hos barnet, vil 
jeg gjerne tale lidt med Dem om dette. 

Grimsgård. 

Om barnet? 

Frk. Jordan. 

Om Arthur. Her er noget galt fat. 

Grimsgård. ' 
Arthur? Jeg forstår Dem ikke, frk. Jordan? 
Hans egen kone måtte da — ? 

Frk. Jordan. 
Gunhild er for optaget af barnet til rigtigt 
at forstå, hvad her foregår om hende. Hun tror, 
at han går omkring og ærgrer sig over en irette- 
sættelse fra en af hans overordnede. Og hun 
stoler på, at han greier sagerne bedst alene. 

Grimsgård. 
Det gjør han måske også. 

Frk. Jordan. 
Ved De, at han drikker i det sidste, Grimsgård? 

Grimsgård. 
Det ved jeg ikke. 

Frk. Jordan. 
Jeg kan forsikre Dem, at for fjorten dage 
siden var der i kjælderen mindst to kurve vin og 
brændevin. (Hun peger på flasken.) Det er, tror jeg, den 
næst sidste. Tror De, at hvis ,man ellers er 
lykkelig, som man skulde tro, Arthur måtte være, 
giver sig til at være drukkenboldt for en baga- 
tels skyld. 

Grimsgård. 

De tror, han har alvorlige ærgrelser.? 

Frk. Jordan. 
Ja. Og jeg tror, De må vide, hvad det er. 

Grimsgård. 
Ved gud, frøken Jordan. De kommer til 
mig! Jeg som kun ser ham en gang om måneden. 

Frk. Jordan. 
Men har De da ikke lagt mærke til, hvor 
forandret han er bleven siden isommer. 

Grimsgård. 
Nå, nå. De kjender Arthur og ved, hvor han 
går til yderligheder. Den gang var der også sol 

på ijorden og fjeldene og blommer på engene. 
Nu er det senhøstes. Råddent løv og mørke 
nætter. 

Frk. Jordan. 
Mørket er han ræd, skjønt han hver eneste 
nat driver derude i haven. Skal jeg sige Dem: 
jeg tror, han frygter for nogen, frygter for, at 
nogen skal ligge udenfor på lur om natten. 

Grimsgård. 

De må have gode grunde for at kunne sige 
noget sådant. 

Frk. Jordan. 

Jeg er jo den, der går ned om natten og 
varmer maden for barnet. Et par gange, i måne- 
skinnet, har jeg set Arthur gå omkring derude 
med revolveren i hånden og kige ind bag hver 
busk og bag hver sten som om han kunde tro, 
at der nogen steds lå en fiende skjult. 

Grimsgård. 
Det ved hans kone forhåbentligvis ikke 
noget om? 

Frk. Jordan. 
Er De gal! 

Grimsgård. 
Er det sandt, hvad De fortæller, hvad det 
naturligvis er, må han lide af forfølgelsesmani. 
Der er da ingen anden råd end på en eller anden 
måde at få ham til at reise herfra. 



Frk. Jordan. 
Men sådan en forfølgelsesmani indfinder sig 
vel ikke uden videre? 

Grimsgård. 

Den præsenterer sig som oftest uden virkelig 

årsag. 

Frk. Jordan. 

For et par aftener siden vækkede Gunhild 

mig. Natlampen var ved at slukke. Jeg skulde 

ned i kjøkkenet efter olje. Jeg tog om mig 

morgenkjolen og spadserte ned i tøfler. Mens 

jeg står og helder olje af kanden, hører jeg, at 

Arthur inde i stuen snakker med nogen. Jeg 

gløtter på døren for at se. Han var ganske alene 

i stuen. Han lod som ingenting, spurgte, om 

jeg vilde noget. 

Grimsgård. 

Er det længe siden, han begyndte at blive 

sådan rar. 

Frk. Jordan. 

Fjorten dage præcis — kort sagt, siden den 

aften, løitnanten var her. 

Grimsgård. 
Det må have været en besynderlig samtale, 
de har havt. Jeg er da sammen med løitnanten 
daglig, og han har intet nævnt. 

Frk. Jordan. 
Den aften for fjorten dage siden (da havde 
Gunhild lagt sig, og Brita var allerede gået hjem 

på gården), måtte jeg bringe nyt toddyvand ind 
til herrerne, eller rettere ud til herrerne, for de 
sad derude på trappen med døren åben til stuen. 
En deilig nat var det. 

Grimsgård. 

Ja, det har løitnanten fortalt mig, at de sad 

her til langt ud på nat og vrøvlede og drak sig 

fulde. 

Frk. Jordan. 

Jeg vil også rigtig håbe, at løitnanten har 

været så beruset, at han ikke har fæstet sig videre 

ved Arthurs nervøsitet. 

Grimsgård. 
En dummere forsamling end disse to kan 
jeg ikke tænke mig. 

Frk. Jordan. 

Uden at ane, at jeg nærmer mig bag dem, 

siger løitnanten: men gamle ven, du spørger mig 

ud om fru Mosjøen på en måde, så jeg tilslut 

må tro, at også du har stået i forhold til hende. 

Grimsgård. 
Jeg forstår nu, hvad De er inde på, frøken. 
Så skal De vide, at skolelærer Mosjøen er Arthurs 
gamle busenfreund fra polyteknikernes tid i Tysk- 
land. Unter uns: det er sandt, hvad De måske 
har anet af samtalen : Krefting er kommen ud for 
denne frue. Hun er i en sørgelig grad degraderet, 
hvilket Arthur måske tager sig lidt nær af. 

Frk. Jordan. 
Hør nu: Arthur svarte ham: Kjære dig, 
Mosjøen er jo min bedste ven, jeg var jo i hans 
hjem, da han for tre år siden giftede sig. 

• 

Grimsgård. 
Det er den rene sandhed, frøken. 

Frk. Jordan. 
Jeg har ikke betvivlet det. De vil jo ikke 
høre efter. Disse ytringer skulde ikke have inter- 
esseret mig det ringeste, hvis jeg ikke havde set, 
hvor Arthurs udtryk var forpint og anstrængt. 
Selv det tror jeg forresten ikke, at jeg vilde have 
fæstet mig videre ved, hvis han ikke havde op- 
ført sig på den måde, som han gjorde. 

Grimsgård. 
Han sidder altså nu borte på sin klippe og 
aner fred og ingen fare. 

Frk. Jordan. 
Lad De ham blot ikke ane, at vi har talt 
om ham. Kommer han nu, så sig, at De har 
siddet alene og kjedet Dem. 

Grimsgård. 
Netop de ord, som den ene sindssygelæge 
vilde have sagt til sin kollega, når den af for- 
følgelsesmani plagede patient nærmede sig. Nå, 
hvad gjorde han? 

Frk. Jordan. 
Han har skjønnet, at jeg har hørt lidt af 
samtalen: og så klasker han mig med den flade 
hånd her bag, således som en simpel håndværker 
vilde have klasket opvartningspigen på en simpel 
bule. «Tusen tak, frøken Jordan, De er en 
prægtig dame.» 

Grimsgård. 
Han må have taget sig storartet ud! 

Frk. Jordan. 
Uden at sige et ord gik jeg tilbage, aldeles 
forbløffet. Selv om han nu er lidt fuld, tænkte 
jeg, saa kan denne råhed dog ikke være naturlig. 
Der må være ugler i mosen. 

Grimsgård. 
Hvorfor ikke hellere have spurgt med en 
gang, hvad fanden der gik af ham? 

Frk. Jordan. 
Jeg vilde netop ud igjen. Da kommer Gun- 
hild ned i kjøkkenet, halvnøgen. «Hvor er 
Arthur?» De sidder derude. «Sidder De endnu 
der? A gud, jeg blev så bange, så bange, tante. » 
— Hvorfor, barnet, mit? — «Du husker, tante, 
at vi for et par dage siden var inde på det gamle 
sagn om uglen: at når den høres om natten, så 
betyder det, at nogen skal dø.» 

Grimsgård. 

Hvad svarte De, frøken Jordan? Stakkels 

barn! 

Frk. Jordan. 

Jeg svarte, at efter den sidste folketælling 

var der i fjorden to tusen ugler, som hver eneste 

nat hylte. Og at hvis nogen for det hver gang 

skulde dø, så vilde der i løbet af to — tre dage 

ikke være en levende sjæl i hele sognet. 

Grimsgård. 
Og dernæst.? 

Frk. Jordan. 
«Du ler af det, du tante. Men Arthur, han 
troede, at der var noget i det. Nu ligger jeg og 
halvsover og drømmer om dette, og tænk dig, jeg 
vågner ved virkelig at høre ugleskriget Ho-hu, 
Ho-hu borte fra den anden side af fjorden. » Hun 
stod ordentlig og skjalv, stakkar, og jeg måtte 
love at komme op straks. 

Grimsgård. 
Blev det ikke noget af med at bede Arthur 
om en forklaring. 

Frk. Jordan. 
Nei, jeg gik istendenfor ud og stod og lyttede 
bag hushjørnet, før jeg gik op til Gunhild. 

Grimsgård. 
Jeg tror, både De og Arthur og Gunhild 
vilde stå jer på at forlade dette dystre næs under 



fjeldvæggen og drage til et sted, hvor der er lys 
og mennesker. 

Frk. Jordan. 
Jeg tror nok også, at når først de tunge 
tanker slår ned i et menneske, så bidrager en 
mørk natur, som her er, til at uddybe lidelsen 
og grublerierne. 

Grimsgård. 
Det er klart. Og efter hvad De fortalte om 
Arthurs natlige jagt i haven, må han, når man 
tager det gamle sagn symbolsk, have hørt uglen. 
Men grublerierne kan ligesågodt skrive sig fra 
det øieblik, han så et råddent løv dale til jorden, 
som fra den aften, han hørte om dette sørgelige 
med vennens hustru. 

Frk. Jordan. 
Ja gruble, det gjør han, men over hvadl 

Grimsgård. 
Jeg tror knapt over noget i særdeleshed. 
Han har blot fået øinene op for al skabningens 
store lidelse og sukken efter forløsning. Derfor 
tør han ikke fiske fisk, og derfor har han hjærte 
for snegler og myrer. 

Frk. Jordan. 
Men man må jo først lide selv, før man 
forstår andenmands lidelse. Hvad er det, som 
plager ham, Grimsgård. 

3* 

Grimsgård. 
Ved gud, om jeg ved det. Bare få ham 
herfra, så bliver han karsk igjen. Der kommer 
han forresten. Med den mest ubekymrede mine! 
— han ved, han kan sees fra vinduet her. 

Frk. Jordan. 
Han er bange for mig. Men ikke reis, før 
jeg har talt lidt mere med Dem, Grimsgård. 

(Hun skynder sig ud.) 



FJERDE SCENE. 

GRIMSGÅRD. INGENIØREN. 

Ingeniøren. 
Det er sådan en tung luft ude idag. Det 
er til at blive sindssyg af. 

Grimsgård. 
Løitnanten var aldeles fornærmet på dig igår. 

Ingeniøren. 
På mig — hvorfor det.? 

Grimsgård. 
Nu var det to gange, du havde været indom 
Brudvig i den senere tid og ikke vist dem såpas 
venlighed som at gjøre dem en visit. 

Ingeniøren. 
Stakkels Krefting! Sig til ham, at jeg kommer 
nok, når jeg blot er færdig med disse arbeider 



inde i fjorden. Når jeg kommer, så er det for 
at blive hos dem en hel aften. 

Grimsgård. 
Han troede nemlig, at du gik omkring og 
foragtede ham som den, der har begået ægteskabs- 
brud, og det med en veninde af dig. 

Ingeniøren. 
Det gjorde mig også ondt at høre. 

Grimsgård. 
Dette vidste ikke jeg før igår, at hans skjønne 
bekjendtskab var ensbetydende med den fru 
Mosjøen, i hvis bryllup, du engang fortalte mig, 
du havde været. 

Ingeniøren. 
Forholder det sig virkelig som du sagde igår, 
at hun har skrevet et kjærlighedsbrev til Krefting, 
som hans frue har åbnet? 

Grimsgård. 
Ja vist, for fanden. 

Ingeniøren. 
Og du har hjærte til at fortælle om sådanne 
ulykkelige forhold til Gunhild, Gunhild som skal 
skånes for alle stygge indtryk, ialfald sålænge hun 
endnu delvis giver barnet bryst! 

Grimsgård. 
Men Arthur, jeg har da kun — kun — sagt, 
og det som svar på din kones spørgsmål, at det 
pludselig er bleven værre med fru Krefting. 

Ingeniøren. 
Det behøvede du jo ikke sige. Du ved, 
hvilket hjærtemenneske Gunhild er. Formontlig 
vil hun nu derbort og trøste, og vender tilbage 
trist og med hovedet fuldt af forfærdelse over 
livets styggedom. 

Grimsgård. 
Hun er da et voksent menneske og har da 
vel hørt så galt før, at en mand bedrager sin 
kone og omvendt. 

Ingeniøren. 
Nei nei, hun er blot et barn endnu, og hun 
har altid stået så fjernt fra verdens smuds. 

Grimsgård. 
Tror du, at du derimod virker så særligt 
opmuntrende. Ja, det kan let være. Men idag 
gjør du ialfald et lidt usammenhængende indtryk. 

Ingeniøren. 
Jeg er jo også nervøs i disse dage. 

Grimsgård. 
Nå, ja ja. Denne fru Mosjøen må forresten 
være et fandens fruentimmer! Hendes mand, din 
ven med andre ord, er jo pædagog der langt 
nord, ikke sandt.? 

Ingeniøren. 
Han er et prægtigt menneske, du! 

Grimsgård. 

Det synes jeg, du engang har sagt mig, ja. 
Men for løitnanten har hun fremstillet ham 
anderledes. For ham har hun skildret, hvor hun 
frøs i sit hjem deroppe hos skolemesteren. Så 
smukt har hun sammenlignet sig med en fugl, 
der fra de vilde skove var narret ind i et iskoldt 
og trangt bur. 

Ingeniøren. 

De passede som ild og sne. Han, så tør og 
dog så længselsfuld efter det farverige, tilbad 
hende. Han gjorde dumheder for hendes skyld. 
Han øste sin lille formue ud for hende allerede 
i forlovelsesdagene. Og hun, hun drak den sprud- 
lende vin og lo guddommeligt som de hetærer, 
han læser om i sine gamle græske bøger. 

Grimsgård. 
Men koldt blev der hos ham tilslut. Hun 
havde fået to børn og kunde dog ikke finde 
buret lunt nok. Løitnanten så virkelig omsider 
i hende kun den stakkels udmattede fugl fra 
Nordpolen, der længtede efter en varm favn. Og 
han åbnede sin. Han er altså dum, Arthur. 

Ingeniøren. 
Hun må være sunken forfærdelig dybt! 

Grimsgård. 
Som han måske har fortalt dig, måtte han 
opleve det forfærdelige at se den lille fugl hurtigt 
skifte ham. 



4 o__ 

Ingeniøren. 
Ikke snak om alt dette! 

Grimsgård. 
Han måtte opleve at høre den lille forfrosne 
og forkuede linerie sende — du nævnte netop 
ordet — hetærens skraldende latter, ikke blot 
udover mindet af sit hjem, men også over sin 
elsker, nemlig da han begyndte at tale om kjær- 
lighed og hentyde til den lille rede, han engang 
vilde bygge hende. 

Ingeniøren. 
Det er det, jeg ikke forstår, hvordan hun 
har kunnet sende ham et kjærlighedsbrev, når 
hun skoggerler over hans følelser. 

Grimsgård. 
De par ømme linier er vel nærmest sat der 
for at tage brådden bort fra anmodningen om 
et lille pengelån underst i brevet. 

Ingeniøren. 

Så vidt er det kommen med hende! Og for 
Mosjøen stod hun som det fornemste, det åndelig 
og legemligt mest blændende! Når jeg tænker 
på hans henrykkelse den sommer, han førte hende 
hjem til sig! 

Grimsgård. 

Han kan umulig have været mere henrykt 
end du var ifjorsommer, du førte Gunhild til 
huse! 



Ingeniøren. 
Han var så rørende! Han blev aldrig træt 
af at opvarte hende, han så ikke til anden kant 
end der, hun var. Han har nu altid elsket naturen 
deroppe, og dette var midt i midnatssolens dage. 
Jeg fulgte dem undertiden om natten, når de gik 
bortover heierne, som lå tause i brandrødt skjær. 
Hans forsøg på at forklare hende de særegne 
farvebelysninger, alle stemningers skatte, var til 
at græde af. Ikke havde han begreb om at 
smelte den deilige nat sammen med ord, som en 
kvinde gjerne vil lytte til. Han trykkede hendes 
arm ømt og talte videnskabeligt. Hendes udtryk 
skal jeg aldrig glemme! 

Grimsgård. 
Var det så specielt. 

■ Ingeniøren. 

Ja, allerede dengang mærkede jeg en træthed 

over hende, som om hun ønskede, at han ikke 

skulde tale. En nat leiede han en liden dampbåd. 

Kun vi tre var ombord foruden maskinisten og 

føreren. Forresten har jeg vist fortalt dig om 

dette før. 

Grimsgård. 

Ikke på nogen måde. Jeg lytter henrykt. 

Ingeniøren. 
Han havde leiet en dampbåd. Vi gled så 
sagtelig udover, forbi fuglebjærgene, og havet 
foran os syntes at være en uafladeligt spillende 

rød lyssøile fra os til solen. Vi sad tause og så 
udover. Så går Mosjøen frem i baugen, og uden 
at vi aner noget, brænder han af skibets fest- 
kanon. Ved knaldet blev med engang sjøen og 
solen formørket af tusener af opskræmte fugle. 
Kan du tænke dig: fuglene holder et helvedes 
spektakel og svinger sig i skarevis ned gjennem 
luften, som om de vilde anfalde os! 

Grimsgård. 
Jeg tænker mig. Men hun — ? 

Ingeniøren. 
Hun var ved at græde af forfærdelse. Han 
kom så stolt tilbage: «Men kjære, syntes du ikke 
om at jeg skjød? Ja, så beder jeg dig såmeget 
om undskyldning. » Jeg siger dig: han var til 
fortvivlelse skamfuld over at have gjort hende 
ondt og forfejlet virkningen; men han finderikke 
på andet at sige end disse konventielle ord, det 
umuligste af alt i det øieblik. 

Grimsgård. 
Men liun, hvordan var hun ellers dengang? 
jeg mener i den tid, du var sammen med hende? 

Ingeniøren. 
Hun virkede overlegent, du, og sjeldent. 
Mosjøen kredsede om hende med en ridderlig 
ærbødighed i øine og væsen. Han følte sig for- 
pligtet til at agere verdensmand helt ud i finger- 



spidserne, noget hun tog venlig op. Men det 
var jo ikke altid, det lykkedes ham. 

Grimsgård. 

Men tror du endnu, efter hvad du nylig har 

hørt berette om hende, at hun er sådan en fornem 

plante.? Jeg synes ikke det at hånle af en mand, 

der altid har behandlet hende ridderligt, er så 

svært fint. 

Ingeniøren. 

Nei nei, denne råhed må være tilgjort. Den 

skal kun dække over bitterhed og en fornemmelse 

af bundløs ulykke. 

Grimsgård. 
At hykle kjærlighed for sin elsker for at slå 
ham på penge, er heller ikke fint. 

Ingeniøren. 

Hun er et af disse ulykkelige individer, som 

fordrer formeget af verden. Deres liv bliver 

derfor en kjæde af skuffelser — indtil de ikke 

længere ser andet end vrøvl og småhed. Da 

slår de op den kyniske latter og lader dyret i 

sig løbe løbsk. 

Grimsgård. 

Når alt kommer til alt, har kanske du været 

dyrets første offer? 

Ingeniøren. 
Ganske rigtig, kjære ven. Jeg har begået 
den ubegribelige sjofelhed at indlade mig med 
min vens hustru. 

Grimsgård. 
Men når? Du har da ikke senere været 
deroppe i Finmarken — ? Stop! Du gjorde ifjor 
ved disse tider en tur til Kristiania. Var hun 
da allerede der? 

Ingeniøren. 

Vi traf hinanden på dampskibet. Vi tog 
ind på samme hotel. Hun skulde blive i byen 
i nogle uger for at undergå en massagekur. 
Såvidt jeg kan skjønne, har hun senere ikke været 
hjemme. 

Grimsgård. 

Din lykke er det altså, at hun aldrig har 
talt til løitnanten om dig, og at han heller ikke 
aner, at hun har været der mere end nogle uger. 

Ingeniøren. 

Min lykke havde det været, om det den 
aften ikke var faldet mig ind at spørge løitnanten 
ud om nyt. Jeg ved ikke, hvordan det kom: 
han havde over sig en duft af Kristiania, af den 
uhyggelige, rådne, skandallugtende tone -derinde 
fra, men med blomst i knaphullet. Da for første 
gang i det forløbne år fo'r det som en angst 
igjennem mig: kanske er også hun bleven hvirvlet 
ind i Molochs ovn og har siden ikke set sit hjem 
deroppe! 

Grimsgård. 

Var hun da ikke allerede ifjor kjed af Mosjøen? 
Det høres så underligt, at hun skulde have gjort 

de fire hundrede mil på denne årstid for en 
massagekurs skyld. 

Ingeniøren. 
Hun harcellerte lidt over ham, det gjorde 
hun. Hun beklagede sig over ensomheden der- 
oppe og gruede ved tanken på vinteren med det 
klamme mørke både nat og dag. Men der var 
ikke tale om andet end at hun vilde hjem igjen. 
Det var jo en selvfølge. Hun havde jo børnene. 

Grimsgård. 
Efter alt hvad jeg skjønner var det tvertimod 
en selvfølge, at hun ikke vilde hjemover igjen. 
Du sagde jo netop selv, at de to passede som 
ild og sne. Jeg synes, det er storartet, at de 
har holdt ud med hinanden i to fulde år. 

Ingeniøren. 
Å, havde hun bare reist hjem igjen! Så 
prægtig som han er, måtte den tid være kommen, 
da hun kunde forstå ham og elske ham, således 
som han fortjener det. 

# 

Grimsgård. 

Men det kunde da ikke du råde for. Det 

er jo umuligt, at du har «indladt» dig. Du og 

Gunhild var jo nygifte. Dere levede jo her så 

lykkelige, at en gammel ungkarl kunde få gulsot 

af misundelse. 

Ingeniøren. 

Ja, ja, ja — javist. 

Grimsgård. 
Og dine par første dage, ialfald, i Kristiania 
var en eneste uafbrudt længsel efter vel at være 
hjemme hos din Gunhild. Den klang ialfald ud 
af de depescher, du daglig afsendte. Din kone 
fortalte mig med straalende ansigt om din længsel. 

Ingeniøren. 
Alligevel kom jeg tilslut i det forhold. 

Grimsgård. 
Det vil sige, at slangen har stirret sålænge 
på dig, indtil du ligesom fuglen og ligesom 
løitnanten — vips ligger du i gabet. 

Ingeniøren. 
Ifjor, efterat være kommen hjem, nøiede jeg 
mig lidt efter lidt med deu/ forklaring. Jeg 
vovede at se Gunhild i øinene og fandt det rigtigt 
af mig ikke at fortælle hende det passerede. Jeg 
betragtede mig som en, der et øieblik har været 
utilregnelig. Jeg glemte det snart og levede 
ligeså sorgløst som før. Jeg antog jo som givet, 
at fru Mosjøen også var reist hjem til sig. 

Grimsgård. 
Og nu går du rundt og piner dig over den 
historie! Tør jeg spørge: er det din skyld, at 
din ven er i den grad kjedelig, at hans egen 
kone ikke kan fordøie ham. Er det din skyld, 
at hun, en lille Messalina, ikke er fornøiet med 
sin Claudius? 

Ingeniøren. 
Jeg ved ingenting andet, end at jeg har 
været svag. Jeg tænker og tænker: kanske havde 
Mosjøen den dag i dag været det lykkeligste af 
alle mennesker, hvis ikke jeg havde været. 

Grimsgård. 
Når de har passet så dårligt sammen, Arthur! 
Er det kanske hende, som har anlagt skilsmisse- 
processen? Det er vel snarere han, som har 
gjort det, da han fik nys om hendes systematiske 
utroskab. Jeg antager som givet, at du kun har 
været nummer en af fem og tyve tæt efter 
hinanden følgende forbindelser. 

Ingeniøren. 
Du kan ikke sige noget, jeg ikke selv har 
sagt mig for at få ro. Men jeg har et syn, som 
alle fandens fornuftgrunde ikke kan fordrive. 

Grimsgård. 
Jeg skjønner det er galt fat med dig, men 
derfor reis herfra. 

Ingeniøren. 
Jeg ser ham, den lange skikkelse, hvorledes 
han den hele udslagne mørke vinter har drevet 
omkring på heierne deroppe. De samme heier, 
blot klædt i vinterdragt, hvor han og hun og jeg 
dengang i de lyse nætter gik og var så lykkelige 
og så forventningsfuldt betagne. Jeg ser ham. 

hvor han lyste af lykke. Jeg er så træt, så træt! 
Det er så tungt, så tungt! 

Grimsgård. 
Hør nu, Arthur. Er du en mand! Tag dig 
sammen! For din deilige kones skyld, for dit 
deilige barns skyld, tag dig sammen! Nu har 
du ansvar for dem. Hvad er det for en vigtighed 
at gå omkring og ville have ansvar også for andre. 

Ingeniøren. 
Nei nei, men jeg kan ikke lade være! Just 
fordi jeg selv har det så ufortjent lykkeligt. Her 
har jeg, usle kræk, levet sorgløst og i herlighed, 
og han, som er tusin gange finere og bedre end 
jeg, han går omkring og jamrer sig og lider. 

Grimsgård. 
Det ved du slet ikke, om han gjør. 

Ingeniøren. 
Jo jo. Jeg ser ham, når han om natten 
kommer hjem i stuerne, hvor tidligere ogsaa hun 
var, og han hører sine små børn ligge og skrige 
under hænderne på en klodset amme — ! 

Grimsgård. 
Hys, hys Arthur, hvad er dette for en maner! 

Ingeniøren. 
A, hvor han lider! Hvor han elsker hende 
— endnu! 

Grimsgård. 
Det er mig aldeles ubegribeligt, at du, med 
denne fikse idé og disse onde syner, kan spadsere 
omkring og agere den ubekymrede så godt, som 
du gjør. Du spøgte sogar under middagen, 
spillede så småt hustyran, syntes jeg. 

Ingeniøren. 
Nå! Når jeg kommer hjem fra linien, er 
jeg altid oplivet af luften og af arbeidet. Det 
er almindelig først ud på kvælden, efterat jeg 
har kysset barnet og sagt godnat til Gunhild og 
driver omkring ude i haven, at rædslen kommer 
og overvælder mig. 

Grimsgård. 
Da vilde jeg i dit sted slet ikke begive mig 
ud i haven, men blive i min lyse stue. 

Ingeniøren. 
Nei nei, da vilde jeg høre pikken på vinduet 
og lytte efter hver lyd udenfra og tro, at nogen 
gik der. Jeg må være derude selv for at over- 
bevise mig om, at ingen lurer omkring huset. 

Grimsgård. 
Dette er sygdom, Arthur, den rene for- 
følgelsesmani. 

Ingeniøren. 
Jeg ved det, og jeg fortæller dig alt, som 
det er, for at du skal give mig råd. 

4 



Grimsgård. 

Jeg ved ingen anden frelse for dig, end at 
du ser at komme dig herfra og ind blandt 
mennesker. 

Ingeniøren. 

Men jeg reiser nu ikke herfra. Jeg er da 
for fanden en mand. Selv om jeg har en fiks idé, 
så må jeg da vel antages at eie såmegen livs- 
energi og en såpas seig sund sans, at jeg efter 
endel kamp må kunne få resonneret sygdommen 
bort. 

Grimsgård. 

Du har altid eiet en udpræget selvfølelse 
ved siden af dit bløde gemyt. Hvordan ytrer 
sig forresten denne din skræk om natten? 

Ingeniøren. 
Det er ren sindssygdom, jeg ved det godt. 
Jeg føler det, som om der ligger fjender i hvert 
hul. Det er altså ren forfølgelsesmani. Inat var 
det endelig, som om en gammel seig bøjg langsomt 
sænkede sig ned fra fjeldet, og hviskede i øret 
på mig: Ansvar for et hjem, ansvar for børn, 
der er uden moder. 

Grimsgård. 
Nu har jeg aldrig hørt så galt! Du regner 
altså, ansvaret for dit eget hjem, for dit eget 
barn, for en bagatel mod dette andet kimæriske 
ansvar, som du selv indrømmer er kimærisk. 

Ingeniøren. 
Nei nei, og dog dog. Jeg så op til Gunhilds 
oplyste vindu og bad om nåde for hende og 
barnet, jeg bad til gud om, at han måtte give 
mig styrke til at gjøre dem lykkelige. Men da 
jeg vendte blikket bort igjen, var det som om 
der over hustaget havde sænket sig et banner 
med bøigens ord i flammende ildskrift. 

Grimsgård. 
Det vil altså sige, at du i de sidste dage har 
fortæret såmeget konjak, at du er lige ved at få 
delirium. Arthur, Arthur, tag dig sammen! Jeg 
skal være ærlig mod dig: jeg siger dig, at hvis 
du bliver boende her, vil det inden få dage 
være slut med dig. 

Ingeniøren. 

Jeg skal nok greie det. Jeg skal nok komme 

ud af det. 

Grimsgård. 

Men du skjønner jo selv, at du allerede har 
vanvidssyner. Det er mig også underligt: hvor- 
for har du ikke skrevet til din ven, hvorfor har 
du ikke heller reist op til ham og forklaret ham 
sagen fremfor at gå her hver eneste nat og bæve 

for hans hævn? 

Ingeniøren. 

Hans kjærlighed til hende er så stor, hans 

tro på hende er så grundfast, så urykkelig. Alle 

mine undskyldninger vilde han le af, og jeg vilde 

4* 

blot opnå af hans egen mund at høre, at han 
vilde hade mig til min dødsdag. 

Grimsgård. 
Så djærv, så selvbevidst, så kraftig, som du 
var, Arthur! Hvem skulde tro, at du en vakker 
dag vilde henfalde til slig sygdom. 

Pigen 

(kommer). 

Folkene til ingeniøren er her. Jeg skulde 
høre, om de kunde gå ned til båden nu? 

Ingeniøren. 
Nei sig, at han bliver hos os inat, du Brita. 

Grimsgård. 
Bare sig, at jeg kommer straks, du Brita. 
(Pigen går.) Du frygter, nervøs som du er, for at 
være alene, ikke sandt? Du vil svært gjerne have 
en ven ved din side, som kan mane spøgelserne 
væk? Men hvorfor gå over bækken efter vand? 
Du har jo din lille kone, som tilbeder dig og alt 
hvad du gjør. Du er jo en ren Gudbrand i Lien. 
Husk på, hvor tolerant hun optog din svaghed 
for sneglen. Gå til hende med din sorg. Hun 
vil trøste dig bedre end jeg. 

Ingeniøren. 
Skulde det komme til, at jeg ved, at også 
Gunhild lider, da brister det. 

Grimsgård. 
Tøv med dig. Hvad fanden tror du, Gun- 
hild vil interessere sig for fru Mosjøens nye leve- 
sæt eller for hr. Mosjøen ! Din kone vil se gruelig 
og forfærdelig ud i det øieblik, tilståelsen kommer 
over dine læber. Derefter gjør du en lille kunst- 
pause, og begynder så, ganske lunt men dog 
angergiven, at fortælle de nærmere omstændig- 
heder. 

Ingeniøren. 

Aldrig i verden skal det ske. 

Grimsgård. 
Når beretteisen er færdig, vil hun kalde dig 
sin stakkels, stakkels mand og udøse sig i had 
mod den onde, men blændende frue fra Nordland. 

Ingeniøren. 
Spørgsmålet er jo slet ikke min utroskab. 
Den sag var jeg ifjor allerede betænkt på at for- 
klare Gunhild. Men, sagde jeg til mig selv, hvad 
skulde det tjene til? Følgen vilde jo blive, at 
jeg aldrig senere vilde kunde gjøre en reise alene 
eller begive mig til et selskab, uden at det stak- 
kels barn bagefter vilde gå omkring med en mis- 
tanke om, at jeg kunde have bedraget hende. 
Tryg vilde hun aldrig være. 

Grimsgård. 
Dertil kommer vel, at vi gjerne vil være 
mand. Vi vil nødig vise os svag, nødig stige 

ned af den piedestal, vor hustru har bygget op 

under os. 

Ingeniøren. 

Ja ja, men min svaghed er så stor, så latter- 
lig, at Gunhild, om hun erfarede den, aldrig 
vilde stole på mig mere. Vort forhold vilde op- 
høre at være et ægteskab, hun vilde i sit stille 
sind betragte mig som en dot, et umandigt fæ, 
og undre sig over, hvordan hun har kunnet vælge 
netop mig blandt alle de mænd, der har tilbedt 

hende. 

Grimsgård. 

Det kan jeg ikke indrømme. 'Husk dig, hvor 

hun beundrede din velvillie mod sneglen. 

Ingeniøren. 
Hold nu op med det tøv engang! 

Grimsgård. 
Jeg tror nu, at om du forklarte hende 
din stilling, som du nu har forklaret den for 
mig, vilde hun elske dig dobbelt. Det vilde 
simpelthen dupere hende at høre om sådan idea- 
lismus som din. (Han reiser sig.) Meu uu får jeg gå 
op og sige farvel til dine damer. 

Ingeniøren. 
Lad os tage os det sidste glas. 

(Han skjænker.) 

Grimsgård. 
Du kjender ikke din egen kone, Arthur. 
Fortæl hende nu iaften pent altsammen. Hun 

vil, det tror nu jeg, netop glæde sig over, at 

også du kan have svagheder. Og så reiser dere 

herfra snarest, her er jo ikke sted for unge 

mennesker. 

Ingeniøren. 

Ikke gå ovenpå nu, kjære ven. Jeg er i 
dette øieblik for nervøs til at kunne være sam- 
men med dem. Jeg skal følge dig ned til nøstet. 
Jeg skal nok hilse dem fra dig. Skål da. 

Grimsgård. 
Skål. Jeg ser forresten sandsynligvis indom 
her imorgen. Jeg skal udover til Romslonæsset. 
Men gud nåde dig, hvis du til da ikke har fået 
en ordning på tingene. 

Ingeniøren. 
Det greier sig nok. Men nu er jeg så nervøs. 
Lad os bare få os ud i luften. 

(De går.) 

FEMTE SCENE. 

BRITA kommer og dækker det sidste af bordet. FrK. JORDAN. 

Senere GUNHILD. 
(Under den foregående scene er skumringen faldet ind.) 

Frk. Jordan. 
Er begge herrerne gået ud? 

Pigen. 
Doktoren er reist, han. 

Frk. Jordan. 
Han har ikke sagt adjø? (Ser ud.) Det er vel 
de to, som går ned under broen nu. Huf! 

(Hun sætter døren op.) 

Pigen. 
Kommer ikke fruen ned.? 

Frk. Jordan. 
Hun kommer straks, bare småen er falden i 
søvn. Læg i ovnen, Brita, og luk døren her, 

Såsnart røgen er gået ud. (Hun møder Gunhild i kjøkkendøren.) 

Sover han allerede, Gunhild mor? 

Gunhild. 
Han var så deilig med det samme, han faldt 
i søvn, tante. Han lå og krabbede med de små 
fingrene sine op i luften, indtil han fik fat i lille- 
fingeren min. Helledud, så SUSS! (Pigen lægger i ovnen. 
Efterhånden som mørket tiltager, spiller rødt lys udover gulv og stoleben.) Er 

Arthur gået ud, Brita? 

Frk. Jordan. 
Han har bare fulgt Grimsgård ned til båden. 

Gunhild. 
Fy! Jeg glædede mig så til at have Grims- 
gård hos os iaften. Og så reiser han uden at 
sige farvel ! (Tii pigen.) Husk på at lave badevandet 
varmere end igår, Brita. 

Frk. Jordan 

(til Brita, der har reist aig og vil bære kafTebrættet ud). 

Konjakflasken behøver du ikke tage med dig. 
Lad den bare stå her. 

(Pigen går.) 

« 

Gunhild. 

Hvad skal det betyde, at du siger det i den 

tone? 

Frk. Jordan. 

Gunhild! Hvad mener du! I hvilken tone? 

Gunhild. 

o 

A nei, kjære tante, ikke bliv sint på mig, 
jeg er så nervøs iaften. 

Frk. Jordan. 
Men hvad mente du, barn? 

Gunhild. 
Jeg bare syntes, der var noget i din tone, 
som om du vilde sige: Arthur vil nok alligevel 
hente flasken ind igjen. 

Frk. Jordan, 
Nu må jeg tænde lampen og se rigtig på 
dig, Gunhild ! (Hun tænder lampen.) Så, nu har vi lys. 
Jeg havde ingen ondskabsfuld mening med det, 
jeg sagde til Brita. Men du forrådte dig. Du 
ved altså om, at Arthur drikker! 

Grnhild. i/ 
Drikker — ! At du * har hjærte til at sige 
sådant, tante! Du ved ligeså godt som jeg, at 

Arthur har næsten overanstrængt sig med arbeide. 
Hvad underligt er der i, at han, især nu i denne 
rå og kolde høsttid, tager sig et glas af og til? 

Frk. Jordan. 

Et glas! End om han nu drak henved en 

flaske pr. dag? 

Gunhild. 

Tøv, det gjør han ikke. Men at du, tante, 

skal være så ond, fordi om han i det senere ikke 

har tid eller lyst til at beskjæftige sig såmeget 

med dig som før, — det, synes jeg, er dårligt 

af dig. 

Frk. Jordan. 

Om et par dage bliver du jo kvit mig, 

Gunhild. 

Gunhild. 

Så må du endelig udmale for mamma, hvor 

skrækkeligt jeg har det her. Ingen omgang 

længere, ikke et menneske at se hele dagen uden 

jernbaneslusker, som bander og drikker. Uglen, 

som hyler så rædsomt hver eneste nat, må du 

ikke glemme at fortælle om. Du må idethele- 

taget endelig ikke glemme at gjøre mamma rigtig 

bange. 

Frk. Jordan. 

Nu falder der mig noget ind: den aften, du 

kom ned i bare linnedet, husker du — ? 

Gunhild. 
Ja? 

Frk. Jordan. 
Du bad mig endelig komme op, du havde 
drømt så stygt og var bange for at være alene. 

Gunhild. 

Ja.? 

Frk. Jordan. 

Du frøs og skyndte dig op igjen til din seng, 

og jeg lovede at komme straks. 

Gunhild. 

Ja.? 

Frk. Jordan. 

Jeg blev alligevel en stund nedenunder. Da 

jeg kom op, hoppede du just ind under tæpperne, 

og du klapprede tænder. Nu falder det mig ind, 

at du kanske har ligget i det åbne vindu, mens 

du ventede på mig, og — 

Gunhild. 

m? 

Frk. Jordan. 
Og at du har hørt, hvad Arthur og løitnanten 
talte sig imellem nedenunder på trappen. 

Gunhild. 
Du er storartet, tante! For det første havde 
jeg slet ikke været ved vinduet, men borte ved 
døren for at høre, om du ikke kom. For det 
andet: selv om jeg havde ligget ud vinduet, kunde 
det aldrig have faldet mig ind at lytte efter den 
passiar, som Arthur altid fører med disse jern- 
banefolk. 

Frk. Jordan. 
Samtalen dreiede sig nu den aften ikke om 

det almindelige. 

Gunhild. 

Du siger det så underligt, tante. Det er 
ligesom om du mener, at Arthur, hvis han har 
havt nogen interessant samtale, ikke straks den 
næste morgen vilde have fortalt det til mig? Nu 
kommer Arthur straks, så skal vi spørge ham. 

Frk. Jordan. 
Det tror jeg, du gjør meget uklogt i. Du 
vil ikke opnå andet resultat end at se ham blive 
dobbelt så nervøs og grætten som før. 

Gunhild. 
Men tante, hvad kan det da være? Du har 
altså formodentlig hørt noget? 

Frk. Jordan. 
Hverken du eller jeg bør med et ord hen- 
tyde til hans samtale med løitnanten. 

Gunhild 

(utålmodig). 

Men hvad er det med denne samtale? 

Frk. Jordan. 
Jeg hørte et par ytringer blot. Hvis den 
slutning, jeg har draget, er rigtig, er det ikke 
noget farligt, Gunhild mor. De fleste mænd vilde 
neppe have taget sig videre nær af det. 

Gunhild. 
Men hvorfor skulde netop Arthur — ! 

Frk. Jordan. 
Fordi han netop i de dage var lidt nervøs, 
og fordi han er så utrolig glad i dig og føler sig 
så ufortjent lykkelig, derfor bliver den mindste 
sky til en sort himmel. Han er kommen under 
uglens magt, om du så vil. 

Gunhild. 
Gud for en fantasi hos dere af den gamle 
generation! Og disse ting havde du tænkt at 
divertere mamma med! 

Frk. Jordan. 
Skab dig endelig ikke, barn. Dette er for 
alvorligt. Din mand føler sig måske ulykkeligere, 
end vi begge aner. Husker du for tre aftener 
siden, at vi to sad her ganske alene? Vi troede, 
Arthur var ude i haven. 

Gunhild. 

Ja? 

Frk. Jordan. 

Pludselig fo'r du sammen. Du syntes, du 

hørte skridt ude i kjøkkenet. Jeg blev også 

bange, og på tå gik jeg bort og gløtted på døren. 

Jeg tændte fyrstik og gik helt ud. 

Gunhild. 
Og så — ? Der var jo ingen? Du kom straks 
tilbage. 



62 



Frk. Jordan. 
Jeg listede mig op trappen. Døren til sove- 
værelset stod åben, og derinde så jeg ham ligge 
på knæ og grade, hulke over vuggen. 

Gunhild 

(glemmende sig). 

A Arthur! Deilige Arthur! 

Frk. Jordan. 
Hør nu, Gunhild. Jeg siger dig, han bliver 
gal, han taber sin forstand, hvis han skal gå 
længere her og gruble for sig selv. Når han nu 
kommer op igjen, så tving ham med alle mulige 
midler til at love, at han vil flytte herfra og ind 
til byen, jo før jo hellere. Det, der nu trykker 
ham som en mare, vil han le ad, når han kom- 
mer blandt mennesker. Da vil han selv fortælle 
dig, hvad han har gået og plaget sig med. (Lytter.) 
Hys! Ja ja, nu går jeg op i mit lille boudoir, 
jeg, Gunhild. 

SJETTE SCENE. 

GUNHILD. INGENIØREN. 

Ingeniøren. 
Sidder du så ensom, kjære Gunhild. Jeg 
kan ikke komme fra den tanke, at du i længden 

vantrives her. 

Gunhild. 

Jeg har jo lille Arthur og dig, vennen min. 



Ingeniøren 

(adspredt). 

Ja ja. — Ude er det lummert, og herinde 
er det forfærdelig varmt. 

Gunhild. 
Stakkels Arthur min. Er du så træt? 

Ingeniøren. 

o 

A ja du, men mest nervøs. Denne underlige 
larm for et øieblik siden — hørte du den? 

Gunhild. 
Hvad? — Nei. 

Ingeniøren. 
Det var oppe i skogtykningen lige over huset 
Jeg hørte ganske tydeligt et vræl, det var som 
om der lå et stort tungt dyr og våndede sig i 

smerte. 

Gunhild. 

Huf, Arthur, jeg bliver så bange. 

Ingeniøren. 
Jeg tænkte mig, at kanske havde en hest 
forvildet sig hid over fjeldet og var falden udfor 
styrtningen. Men da jeg så gik opover lidt og 
lyttede, hørte jeg ingen ting. Og jeg måtte da 
have hørt det, hvis en skabning havde ligget og 
kjæmpet i pine i alt det visne løv paa bakken. 

Gunhild. 
Fælt, du!' 

Ingeniøren. 
Du hørte ikke noget? Hm, da har jeg altså 
drømt i vågen tilstand. Det er også sådan en 
trykkende himmel ude, som kan fylde et menneske- 
bryst med alskens angst. 

Gunhild. 
Bliver det torden, tror du? 

Ingeniøren. 
Skyhimlen over fleldet på den anden side 
fjorden er uhyggelig rød og tung. Rigtig en 
gammeltestamentlig himmel, så truende, at man 
fristes til, ligesom Kain, at løfte armen til værge. 
Og alt blev med ét så stille du! Når jeg stansede 
op i haven og lyttede, hørte jeg ikke en lyd 
uden mit eget hjærteslag. Og da der* faldt et 
vissent løv, blev stilheden endnu dybere bagefter. 

(Han kaster sig på knæ og gjemmer hovedet i Gunhilds fang.' Hun kjærtegner 

ham.) Men hos dig, Gunhild, er der godt, å så 
godt! Å, gud gud, kunde bare du og lille Arthur 
blive lykkelige hos mig! 

Gunhild. 
Vi bliver nok lykkelige, hvis bare du altid 
vil være forfærdelig glad i os. 

Ingeniøren. 
Glad i jer, Gunhild! 

Gunhild. 
Ja sådan som du var ifjor og ivinter og 
isommer. Du sang og plystrede. Du kunde få 

OS til at le, så folk måtte tro, vi var gale. Nu 
er her aldrig latter længere. Hvad er kommen 
imellem os? Å, sig det, Arthur! 

Ingeniøren. 
Kjære lille deilige barn, spørg mig ikke om 
det. Manden din er en stor, utrolig stor dumpap, 
som går omkring og arbeider med chimærer og 
dumme etiske spekulationer, hvis du ved, hvad 
det er. Du vilde ikke, om jeg fortalte dig det, 
forstå alt det vrøvl, jeg har i hovedet. Kjære 
Gunhild, kan ikke du lade som ingenting og være 
glad og munter som sædvanlig. Jeg forsikrer dig, 
at jeg skal greie mine sygelige hjærnespind bedst 
selv, når jeg bare får klore med dem alene. 

Gunhild. 
Du må sige til mig, hvad det er, Arthur. 
Ellers må jeg jo tro, at det er os, som skygger 
for dig, så du helst vilde være alene. 

Ingeniøren. 

Nei, er det for sådant mit lille barn frygter! 

Gives der andre mennesker i verden end dig og 

vort barn ! Er ikke alt muligt mellem himmel og 

jord sort og ondt og hæsligt, for at I kan lyse! 

Gunhild. 
Men du er ikke lykkelig med os, Arthur. 
Man har ikke din måde at være på, hvis man er 
glad i sin lille kone. 

Ingeniøren. 
Når jeg siger dig, at det er blot en forbi- 
gående melankoli! Glad i dig! Når jeg står ude 
på linien om dagene, længes og længes jeg efter 
at komme hjem og se jer i behold. 

Gunhild. 

Du frygter for, at nogen skal komme og 

bortføre os? 

Ingeniøren. 

Ved jeg, hvad det er for ængstelser. Alt 
muligt frygter jeg. Jeg ser stenskred brage ned- 
over fleldet og rive huset bort. Jeg ser berusede 
arbeidere bryde ind i stuen — 

Gunhild. 
Jeg vidste ikke, at min stærke store mand 
var så svag og barnslig. 

Ingeniøren. 
Svag? Barnslig — ? Ja, måske er det barnsligt. 

Gunhild. 
Skulde alle mænd, som har en sød lille kone 
og et deiligt barn gå bort og blive kjærringer — 

Ingeniøren. 
Å ja, Gunhild, det er jo meningsløst. Det 
er, som jeg har sagt, nervøsitet — sygdom. Det 
er en tankering, en tankemalstrøm, jeg er kom- 
men ind i. 

Gunhild 

(stigende). 

Ja ja, ganske rigtig: det er sygdom, Arthur T 
Det er uglen, vil du vide det. Jeg har læst et 
sagn om et stort, ondt øie oppe i luften. Den^ 
som først engang opdager det, han får ikke fred 
over sig, han tæres hen af angst, og han går 
rundt — du sagde det om dig selv for lidt siden 
— som Kain og skuler og løfter armen værgende 
mod himlen. Det er uglens store gule øine, du 
er bleven opmærksom på, og som forfølger dig. 
Derfor skal vi bort herfra! Straks! Ind mellem 
mennesker skal vi og glemme de onde øine. 
(Mildt, mens hun klapper ham.) Tror du , Gunhild kau tåle 
at se sin store deilige mand gå her og sygne hen 
og blive blegere og nervøsere dag for dag. Nei, 
vi skal have ham ind til byen, ind mellem menne- 
skerne, og få ham glad igjen som før. Lover du 
altså, at vi skal reise? 

Ingeniøren. 
Du er jo vant til et muntert og lyst hjem 
med selskabelighed. Det tænker jeg ofte på, nu 
vinteren står for døren, at det .er urigtigt af mig 
at beholde dig her. Reis du og barnet sammen 
med frk. Jordan og bliv hos din moder, til det 
er våren, og løvet sprætter. 

Gunhild. 
Og du? 

5* 

Ingeniøren. 
Jeg passer ingensteds så godt som her. Des- 
uden er jeg jo ved mit arbeide . og ved min kon- 
trakt bunden til at forblive. Jeg reiser bort til 
Brudvig jeg, og bor hos doktoren. Vi har netop 
talt om det. Her er det jo for trist at bo alene. 

Gunhild. 
Tak skal du have. 

Ingeniøren. 
Naturligvis kommer jeg ind til byen hver 
lørdag og bliver over til om mandagen. 

Gunhild. 
Nei, hvor sødt! Og du, som her ikke tåler 
at være borte fra mig ti timer i træk, du er 
ikke bange for at lade mig være alene en hel 
uge ad gangen derinde i byen? 

Ingeniøren. 

Der hos din moder ved jeg jo, at du har 

det godt. 

Gunhild. 

Men sæt — ? 

Ingeniøren. 

Nå — ? 

Gunhild. 

Jeg gruer så — : sæt, at nogle af de kaval- 

lerer, som kommer til os, — ja, du husker jo, 

hvordan de var — , at de skulde benytte sig af 

dit fravær til at gjøre tilnærmelser. Vilde du 
ikke synes, det var ækkelt? 

Ingeniøren. 
Lige overfor dig og i din moders hus, vil 
man aldrig driste sig til sådant, Gunhild. 

Gunhild. 
Jeg bare siger: sæt, at sådant alligevel 
skulde komme dig for øre! 

Ingeniøren. 

Hvad skal dette betyde! Er det dig, Gunhild, 

moder til vort lille barn deroppe, som forsøger 

dig i denne spøg! 

Pigen 

(stikker hovedet ind). 

Nu er badevandet færdigt, frue. 

Gunhild. 
Jeg kommer straks. (Da døren er lukket.) Ingen 
kjender sig selv og sine egne svagheder, Arthur. 
Der kan forekomme såmeget i livet. Jeg bare 
sætter det som et eksempel, forstår du: Hvis 
jeg nogengang i livet skulde blive dig utro, så 
bør dit had kun gå ud over mig. For hvis du 
istedenfor lader det gå ud over den, man pleier 
kalde forføreren, viser det kun, at du har be- 
tragtet din kone som en død. men kostbar ting, 
som en anden har stjålet. 

Ingeniøren 

(træt). 

Reis, reis kun Gunhild. 

. Gunhild. 
Men kjære Arthur, hvorfor ser du således 
på mig. Det var jo bare en spøg. Forresten 
er det jo afgjort, at du bliver med til byen. Så, 
vennen min, sæt dig nu til at arbeide. Om en 
halv times tid kommer jeg ned og spiller for dig. 

SYVENDE SCENE. 

INGENIØREN. Senere EN VAGABOND. Derefter MOSJØEN. 

Derefter GUNHILD. 

Ingeniøren 

(jager op og ned ad gulvet med handen om panden). 

At have levet sammen i et år, i en lykkesrus, 
og så pludselig føle sig så fjernet fra hinanden! 
«Sæt dig til at arbeide !» Vilde hun have sagt 
det så roligt og ligetil, hvis hun virkelig havde 
Tiavt en følelse af, hvad det er for nogle helvedes 
onde ting, jeg går omkring og plager mig med.^ 
Nei. Å, til djævlen med al ting! Hun finder 
mig kjedelig som jeg nu er, det er sagen. Hun 
vil forberede mig. Hun vil lade mig vide, at 
hun er en kvinde med lyst på livet! (Han farer sammen.) 
Hys! det banker. 

(Døren åbnes, og ind /ræder en Vagabond). 

Vagabonden 

(tager huen af, bliver stående tæt op ad døren). 

Er han sint? 

(Han peger mod ovnen.) 

Ingeniøren. 
JHvem mener De? 

Vagabonden. 
Hunden der — under ovnen? 

Ingeniøren. 
Der er ingen hund. 

Vagabonden 

(mistroisk, uden at komme nærmere). 

Ja så? (klagende) Jeg er en fattig mand, som 

er på reise. 

Ingeniøren. 

Hvor reiser De hen? Hvor kommer De fra? 

Kommer De fra byen? 

Vagabonden. 

Nei, jeg kommer nordenfra Søndmørs- 

trakterne. 

Ingeniøren. 

Jeg mener: kom De med dampskibet hid idag? 

• 

Vagabonden. 
Nei, jeg kommer dragende på linien. Jeg 
vilde søge mig arbeide her i fjorden. 

Ingeniøren. 

Hm. 

Vagabonden 

(klagende). 

Men nu er jeg bare en fattig, sulten mand. 
Jeg har ikke spist på to dage, og så fryser jeg 
så fælt, og så vilde jeg bede herren — , (han stanser. 

det ingeniøren tager op sin portemonnæ. Siger så med blikket mod ovnen.) 

Tak og ære. Jeg tør ikke komme nærmere. 
Bider han? 

Ingeniøren. 

o 

A nei, ikke når han ser, jeg taler med Dem. 
Ellers er han ikke tryg. 

Vagabonden 

Cmed et smil). 

Han er der altså alligevel? 

Ingeniøren. 
Vær'sartig, her har De penge. 

Vagabonden. 
Tak og ære. Tak og ære. 

(Hilser og smyger sig ud.) 

Ingeniøren. 
Hvor han gjorde mig angst, den fyr! Hvor 
var den ikke uægte hans dialekt! Han forsøgte 
at snakke svensk. Men hvor lød det så ikke 
lummert at høre den hjemlige accent bryde frem ! 
Og fyren selv! I det øieblik, jeg tog op pengene, 
og han troede sig ubemærket — hvilket udtryk 
fik ikke i det sekund hans ansigt af lurende svig! 
Dette forfærdeligt onde udtryk lige efter den 
klynkende tone stak mig, så jeg blev stiv af 
rædsel indvendig. Men da jeg så stirrede ham 
ind i ansigtet uden at røbe forsagthed, .tog han 
fat igjen på sin hyklende klynkende tone — ? 
Vilde han ind og sondere terrænet? Tænker han 
på at komme igjen inat, når huset sover? Vilde 
han se, om her boede vågne folk? Hm! To 
gange lod han, som om han så en hund under 
ovnen for at få vide, om her overhovedet fandtes 



hund i huset. Det var mig yderst påfaldende. 
— Ja, hvad var det for en sort sjæl, som lurte 

i det fJ36S! (Han åbner døren på vid gab og ser ud.) Han er 

ikke gået stien opover, for da måtte jeg have 
skimtet ham. Han må være gået ind i tunnellen 
derborte. Jeg skal dø på, at han nu står 
skjult i det bælgmørke hul og lurer! Synes 
jeg ikke, at jeg ser to gule øine! Men vent, 

vent! (Han går til arbejdsbordet, griber revolveren og undersøger den.) 

Din sorte sjæl skal få mærke, at vi her er vågne 
folk! Vi har noget at modtage dig med! (Han 

slukker lampen; rødt skjær fra himlen falder ind gjennem døren.) LampeU 

må slukkes, ellers ser han mig. 

(Da han vender sig, står Mosjøen på tærskelen.) 

Ingeniøren. 
Mosjøen! Hvor jeg er glad, at du kommer 
engang. Kom og varm dig ved ovnen her, jeg 
må tale længe med dig. 

Mosjøen. 
Du er da underlig, det er da ikke mere end 
nogle få aftener siden, at vi taltes ved. 

Ingeniøren. 
Vi.? 

Mosjøen. 
Nu er du vist bleven sløv også, Høier. 
Husker du virkelig ikke, at du blev afbrudt af 
frk. Jordan i den lille speech, du holdt til mig! 

Ingeniøren. 
Det er sandt. Men den aften forestilte jeg 
mig blot, at du var her, og at jeg fik forklare 
mig og undskylde mig for dig. Hvordan kan du 
vide det, at frk. Jordan kom? 

MOSJØEN. 

Jeg var jo her i stuen, mand. 

Ingeniøren. 
Du vil gjøre mig mere forvirret i hovedet, 
end jeg er. Sig mig: kommer du nu for at 
hævne dig. Se her: tag revolveren og skyd 
mig ned. 

MoSJØEN. 

Nei, hvorfor skulde jeg det! Det at bringe 
sig selv i tugthuset er da vel ikke den rette 
måde at hævne sig på. 

% 

Ingeniøren. 
Hvad vil du da her! 

MoSJØEN. 

Jeg vil bare se på dig. Det har jeg opdaget 
er den klogeste måde at hævne sig på dig. 

Ingeniøren 

(trækker sig langsomt om bag arbeidsbordet. Der bliver mørkere i stuen, skjaeret 

fra himlen svinder.) 

MoSJØEN. 

Se! Sådan krymper du dig og skjælver og 
viger tilbage, hvergang jeg ser på dig. 

Ingeniøren 

(synker ned i en stol). 
MOSJØEN. 

Du kan nok tro, jeg holder øie med dig. 
Jeg giver mig ikke, før du retter den lille plaffert 
dér mod dig selv. 

Ingeniøren. 
Er du da bleven til is og jern deroppe! 

MoSJØEN. 

Jeg er bleven til en ugle. Jeg sidder hver 
eneste nat i birketræet udenfor din kones vindu 
og titter på dig. Du er så komisk, når du går 
omkring og søger efter mig. 

Ingeniøren. 
Så skal din onde gestalt fanden tage mig 
engang — ! 

(Han skyder efter Mosjøen.) 
MoSJØEN. 

Ikke det. Da kommer blot din kone løbende. 
Nei, morsomst var du for et øieblik siden, da 
jeg var inde og bad om skillinger — 

Ingeniøren. 

Mosjøen, Mosjøen! Når vil du holde op at 

forfølge mig! 

Mosjøen. 

Som jeg har sagt: når du har rettet den dér 

mod dig selv. Det bliver ikke længe til. Jeg 



har allerede opnået at få din kone til at ønske 
dig vel heden — 

Ingeniøren 

(slynger revolveren efter ham). 

Din sorteste djævel! 

Gunhild 

(kommer). 
Arthur, Arthur! (Hun falder hulkende ned foran ham. Pigen 

ser ind, bringer straks efter et lys.) Gå ud, gå ud, Brita. Lad 

ikke frøken Jordan komme ind! 

(Pigen går. Det første lyn slynges ind i stuen, derefter dundrer tordenen.) 

Ingeniøren. 
Gunhild, Gunhild, stakkels barn! Jeg er 
bleven gal, du. Reis til byen med mig. Få mig 
ind på en sindssygeanstalt. 

Gunhild. 
Elskede Arthur, du er ikke sindssyg. Men 
hvorfor har du ikke af dig selv fortalt mig dette 
med fru Mosjøen! Det gjør jo ingen ting, Arthur. 
Du går bare og indbilder dig — 

Ingeniøren. 
Gunhild, jeg er så træt. 

« 

Gunhild. 
Ja, elskede vennen min, du er træt. Jeg 
skal tage vuggen ned i dit værelse inat og ligge 
hos dig. Så skal jeg forklare dig, hvor jeg elsker 
dig, og hvor dum du er. 

Ingeniøren. 
Men jeg var gal iaften, Gunhild. 

Gunhild. 
Tøv med dig! Du er deilig, Arthur. Du 
aner ikke, hvor godt jeg forstår dig. Jeg er meget 
mere glad i dig nu end før. 

Ingeniøren. 
Gunhild! 

(Tæppet falder.) 



-♦•♦- 



ri 



-"H 



